b"\n_START_ARTICLE_\nJeanne Calment\n_START_PARAGRAPH_\nJeanne Louise Calment (21. helmikuuta 1875 Arles, Ranska \xe2\x80\x93 4. elokuuta 1997 Arles) oli elini\xc3\xa4lt\xc3\xa4\xc3\xa4n todistettavista henkil\xc3\xb6ist\xc3\xa4 maailman pisimp\xc3\xa4\xc3\xa4n el\xc3\xa4nyt ihminen, joskin yhdess\xc3\xa4 uudessa tutkimuksessa asia on kiistetty. Calmentin elinik\xc3\xa4 oli 122 vuotta ja 164 p\xc3\xa4iv\xc3\xa4\xc3\xa4. Kenenk\xc3\xa4\xc3\xa4n muun ei tiedet\xc3\xa4 koskaan varmuudella saavuttaneen edes 120 vuoden ik\xc3\xa4\xc3\xa4. Maailman toiseksi vanhin oli joko japanilainen Shigechiyo Izumi (120, kiistelty) tai yhdysvaltalainen Sarah Knauss (119). Izumin ik\xc3\xa4 on kuitenkin my\xc3\xb6hemmin kyseenalaistettu, joten Calment saattaa olla ainoa 120 vuoden i\xc3\xa4n saavuttanut. Calment oli vuoteen 2016 saakka ainoa eurooppalainen, joka tiett\xc3\xa4v\xc3\xa4sti oli saavuttanut v\xc3\xa4hint\xc3\xa4\xc3\xa4n 117 vuoden i\xc3\xa4n. Italialainen Emma Morano t\xc3\xa4ytti 117 vuotta 29. marraskuuta 2016. Heid\xc3\xa4n lis\xc3\xa4kseen v\xc3\xa4hint\xc3\xa4\xc3\xa4n 116 vuoden i\xc3\xa4n on eurooppalaisista saavuttanut tiett\xc3\xa4v\xc3\xa4sti ainoastaan espanjalainen Ana Mar\xc3\xada Vela Rubio.\n_START_SECTION_\nEl\xc3\xa4m\xc3\xa4\n_START_PARAGRAPH_\nCalmentin is\xc3\xa4 oli laivanrakentaja Nicolas Calment (1837\xe2\x80\x931931) ja \xc3\xa4iti Marguerite Gilles (1838\xe2\x80\x931924). Jeannen veli Fran\xc3\xa7ois oli h\xc3\xa4nt\xc3\xa4 kymmenen vuotta vanhempi ja kuoli 97-vuotiaana 1. joulukuuta 1962. Perheeseen kuuluivat lis\xc3\xa4ksi Antoine ja Marie, jotka kuitenkin kuolivat jo pikkulapsina. Perheen mahdollisista muista lapsista ei ole tietoa, ja Jeannen tiedet\xc3\xa4\xc3\xa4n varmuudella olleen perheen nuorin. Calment oli 14-vuotiaana tavannut taiteilija Vincent van Goghin (k. 1890)._NEWLINE_Jeanne Calment kastettiin 23. helmikuuta 1875, ja h\xc3\xa4n oli mukana vuoden 1876 v\xc3\xa4est\xc3\xb6nlaskennassa. H\xc3\xa4n asui t\xc3\xa4h\xc3\xa4n aikaan yh\xc3\xa4 Arlesissa. My\xc3\xb6s h\xc3\xa4nen koulunk\xc3\xa4ynnist\xc3\xa4\xc3\xa4n kirjoitettuja dokumentteja pidet\xc3\xa4\xc3\xa4n todisteina poikkeuksellisesta i\xc3\xa4st\xc3\xa4.  _NEWLINE_Jeanne Calment avioitui pikkuserkkunsa Fernand Calment'n kanssa 8. huhtikuuta 1896. H\xc3\xa4n kuoli 64 vuotta ensimm\xc3\xa4isen lapsensa (Yvonne kuoli vuonna 1934) ja 34 vuotta ainoan lapsenlapsensa (kuoli moottoripy\xc3\xb6r\xc3\xa4onnettomuudessa vuonna 1963) j\xc3\xa4lkeen. Vuonna 1965, 90 vuoden i\xc3\xa4ss\xc3\xa4 ja ilman elossa olevia perillisi\xc3\xa4, Calment teki (Ranskassa yleisen) en viager -sopimuksen lakimies Fran\xc3\xa7ois Raffrayn kanssa, joka oli t\xc3\xa4ll\xc3\xb6in 47-vuotias. Sopimuksen mukaan Raffray maksaisi kuukausittaisen summan Calment'lle h\xc3\xa4nen kuolemaansa asti, jolloin Raffray saisi asunnon omistukseensa. Sopimuksen kirjoittamisen aikaan Calment'n asunnon arvo vastasi 10 vuoden kuukausimaksuja. Raffrayn ep\xc3\xa4onneksi Calment eli tuosta hetkest\xc3\xa4 viel\xc3\xa4 yli 30 vuotta, ja lopulta lakimies itse kuoli ensin joulukuussa 1995, ja h\xc3\xa4nen leskens\xc3\xa4 joutui jatkamaan maksuja. _NEWLINE_Calment oli 85-vuotias, kun h\xc3\xa4nell\xc3\xa4 todettiin harmaakaihi. Vuonna 1985 h\xc3\xa4n siirtyi vanhainkotiin. 119-vuotiaana Calment oli melkoisen sokea ja eritt\xc3\xa4in huonokuuloinen. Calment kuoli 4. elokuuta 1997 kello 10.45._NEWLINE_Hieman ennen kuolemaansa Arlesissa Calment osasi yh\xc3\xa4 kuvata el\xc3\xa4m\xc3\xa4ns\xc3\xa4 t\xc3\xa4rkeimpi\xc3\xa4 vaiheita. Vaikka Calment'n muisti oli s\xc3\xa4ilynyt, h\xc3\xa4n oli vaikeasti kuulon\xc3\xa4k\xc3\xb6vammainen._NEWLINE_Calment ei dementoitunut, ja viel\xc3\xa4 viimeisin\xc3\xa4 vuosinaan h\xc3\xa4n vitsaili, ett\xc3\xa4 h\xc3\xa4nell\xc3\xa4 \xe2\x80\x9don vain yksi ryppy ja h\xc3\xa4n istuu sen p\xc3\xa4\xc3\xa4ll\xc3\xa4\xe2\x80\x9d. Erityinen piirre on, ett\xc3\xa4 Calment'lla ei ennen kuolemaa esiintynyt mink\xc3\xa4\xc3\xa4nlaista taantumaa, motivaation loppumista tai henkist\xc3\xa4 romahdusta. Eritt\xc3\xa4in heikosta n\xc3\xa4\xc3\xb6st\xc3\xa4 ja kuulosta sek\xc3\xa4 vanhuudesta huolimatta h\xc3\xa4nen henkinen suorituskykyns\xc3\xa4 s\xc3\xa4ilyi._NEWLINE_Calment poltti s\xc3\xa4\xc3\xa4nn\xc3\xb6llisesti 117-vuotiaaksi ja k\xc3\xa4ytti my\xc3\xb6s alkoholia kohtuullisesti. Calment rakasti suklaata, ja h\xc3\xa4net kuvattiin sy\xc3\xb6m\xc3\xa4ss\xc3\xa4 sit\xc3\xa4 viel\xc3\xa4 112 vuoden ik\xc3\xa4isen\xc3\xa4. Pitk\xc3\xa4ik\xc3\xa4isyyteen saattoivat vaikuttaa geenit, sill\xc3\xa4 Calment'n suvussa on muutenkin esiintynyt pitk\xc3\xa4ik\xc3\xa4isyytt\xc3\xa4: is\xc3\xa4 Nicolas eli vuosina 1837\xe2\x80\x931931 ja \xc3\xa4iti Marguerite (o.s. Gilles) 1838\xe2\x80\x931924, ja Fran\xc3\xa7ois-velikin kuoli vasta 97-vuotiaana._NEWLINE_Jeanne Calment'lla on hallussaan my\xc3\xb6s muita pitk\xc3\xa4ik\xc3\xa4isyyteen liittyvi\xc3\xa4 enn\xc3\xa4tyksi\xc3\xa4. H\xc3\xa4net on mainittu Guinness World Recordsissa maailman vanhimpana potilaana, sill\xc3\xa4 h\xc3\xa4n joutui lonkkaleikkaukseen ollessaan 114 vuoden ja 11 kuukauden ik\xc3\xa4inen. Calment on Guinnessin mukaan my\xc3\xb6s maailman vanhin n\xc3\xa4yttelij\xc3\xa4. H\xc3\xa4n oli 114-vuotias esiintyess\xc3\xa4\xc3\xa4n itsen\xc3\xa4\xc3\xa4n Vincent van Goghista kertovassa elokuvassa Vincent et moi. Calment'n uskotaan olleen kuollessaan viimeinen elossa ollut Goghin henkil\xc3\xb6kohtaisesti tavannut ihminen.  _NEWLINE_Kysytt\xc3\xa4ess\xc3\xa4, millaisena h\xc3\xa4n 120-vuotisp\xc3\xa4iv\xc3\xa4n\xc3\xa4\xc3\xa4n n\xc3\xa4kee tulevaisuutensa, Calment vastasi sen tulevan olemaan hyvin lyhyt. Calment'n kuolinsyyksi ilmoitettiin yksinkertaisesti vanhuus.\n_START_SECTION_\nEp\xc3\xa4ilys ik\xc3\xa4huijauksesta\n_START_PARAGRAPH_\nVuonna 2018 Moskovan matemaattisen yliopiston tutkija Nikolai Zak ja ik\xc3\xa4\xc3\xa4ntymistutkija Valeri Novosselov julkaisivat tutkimuksen, jossa he kyseenalaistivat Calment'n i\xc3\xa4n. Heid\xc3\xa4n mukaansa Jeanne Calment oli oikeasti Calmentin Yvonne-tyt\xc3\xa4r, joka otti k\xc3\xa4ytt\xc3\xb6\xc3\xb6n \xc3\xa4itins\xc3\xa4 identiteetin v\xc3\xa4ltt\xc3\xa4\xc3\xa4kseen perint\xc3\xb6veron maksamisen. Yvonnen on v\xc3\xa4itetty kuolleen vuonna 1934 keuhkotulehdukseen. Mik\xc3\xa4li Jeanne Calment oli oikeasti Yvonne, oli h\xc3\xa4n vuonna 1997 kuollessaan vain 99-vuotias. Tutkimus oli tehty tutkimalla Calment'n el\xc3\xa4m\xc3\xa4kertatietoja, haastatteluja, valokuvia sek\xc3\xa4 Arlesin kaupungin arkistoja."